
Αθήνα, 22 Ιουλίου 2020
435.000 ευρώ για 25 προτάσεις animation
Πορεία υλοποίησης του Ειδικού Προγράμματος Ενίσχυσης της Κινηματογραφικής Κοινότητας

Σε εξέλιξη βρίσκονται στο Υπουργείο Πολιτισμού και Αθλητισμού οι διαδικασίες του Ειδικού Προγράμματος Ενίσχυσης της Κινηματογραφικής Κοινότητας, όπως αυτό ανακοινώθηκε στις 22.04.2020 και υλοποιείται σε συνεργασία με το Ελληνικό Κέντρο Κινηματογράφου. Για το εν λόγω Πρόγραμμα, το Υπουργείο έχει διαθέσει το ποσό των 2.800.000 ευρώ. 

Ειδικότερα, για τα τρία επιμέρους προγράμματα (Μικρού Μήκους, Ντοκιμαντέρ και Animation), τα οποία συγκροτούν το Ειδικό Πρόγραμμα, το ΥΠΠΟΑ ανακοινώνει τα εξής:

Α. Ολοκλήρωση αξιολόγησης σεναρίων για τη χρηματοδότηση παραγωγής κινηματογραφικών έργων Animation 

Ολοκληρώθηκε από την αρμόδια Επιτροπή η οποία είχε οριστεί  από το Υπουργείο Πολιτισμού και Αθλητισμού, στις 22.04.2020, η αξιολόγηση και επιλογή των προτάσεων για τη χρηματοδότηση παραγωγής κινηματογραφικών έργων Animation, στο πλαίσιο του Ειδικού Προγράμματος Ενίσχυσης της Κινηματογραφικής Κοινότητας. Τα μέλη που συγκροτούν την Επιτροπή Αξιολόγησης είναι τα ακόλουθα:

1) Αναστασία Δημητρά, Διευθύντρια Animation ΑΚΤΟ, Διαχειρίστρια της ASIFA Hellas (Ελληνική Ένωση Κινουμένων Σχεδίων)

2) Ελίζ Ζαλαντό, Γενική Διευθύντρια Φεστιβάλ Κινηματογράφου Θεσσαλονίκης

3) Δημήτρης Σπύρου, Σκηνοθέτης, Καλλιτεχνικός Διευθυντής Διεθνούς Φεστιβάλ Κινηματογράφου Ολυμπίας για Παιδιά και Νέους.

Σύμφωνα με τους όρους του Προγράμματος, επιλέχθηκαν 25 προτάσεις, καθώς και 5 αναπληρωματικές, από τις συνολικά 82 που κατατέθηκαν, εμπρόθεσμα, στο Ελληνικό Κέντρο Κινηματογράφου και πληρούσαν τις προϋποθέσεις συμμετοχής. Κάθε μια από τις 25 προτάσεις θα λάβει ποσό χρηματοδότησης από 10.000 ευρώ έως 20.000 ευρώ. 

Το συνολικό ύψος της χρηματοδότησης για τις 25 προτάσεις ανέρχεται στις 435.000 ευρώ.

Μετά την επιλογή των προτάσεων, οι δικαιούχοι θα υπογράψουν ιδιωτικό συμφωνητικό με το Ε.Κ.Κ. για τους όρους ολοκλήρωσης και χρηματοδότησης του έργου τους.

Β. Παράταση προθεσμιών της δεύτερης φάσης των προγραμμάτων χρηματοδότησης για κινηματογραφικά έργα Μικρού Μήκους και Ντοκιμαντέρ 

Την Δευτέρα 20.07.20 ολοκληρώθηκε από το Ελληνικό Κέντρο Κινηματογράφου η διαδικασία αξιολόγησης των σεναρίων που κατατέθηκαν κατά την πρώτη φάση των επιμέρους προγραμμάτων χρηματοδότησης για κινηματογραφικά έργα Μικρού Μήκους και Ντοκιμαντέρ, στο πλαίσιο του Ειδικού Προγράμματος Ενίσχυσης της Κινηματογραφικής Κοινότητας. Η πρώτη φάση αφορά στη χρηματοδότηση συγγραφής σεναρίου για τις συγκεκριμένες δύο κατηγορίες έργων.

Σύμφωνα με τους όρους του Προγράμματος, από την αξιολόγηση αυτή θα προκύψουν συνολικά 100 σενάρια (50 από κάθε κατηγορία) που, αφενός θα χρηματοδοτηθούν με το ποσό των 2.500 ευρώ έκαστο, αφετέρου θα αποκτήσουν το δικαίωμα να υποβάλουν αίτηση για τη δεύτερη φάση της διαδικασίας, δηλαδή για την αξιολόγηση και επιλογή συνολικά 50 σεναρίων (25 από κάθε κατηγορία), των οποίων θα χρηματοδοτηθεί η παραγωγή, με το ποσό των 20.000 ευρώ για κάθε σενάριο Μικρού Μήκους και των 30.000 ευρώ για κάθε σενάριο Ντοκιμαντέρ. 

Η μικρή καθυστέρηση στην ολοκλήρωση της φάσης χρηματοδότησης συγγραφής σεναρίου Μικρού Μήκους και Ντοκιμαντέρ οφείλεται στον εξαιρετικά μεγάλο αριθμό των σχεδίων που κατατέθηκαν στις δύο αυτές κατηγορίες, τα οποία ξεπέρασαν τα 1150, με την πλειοψηφία τους να υποβάλλεται τις δύο τελευταίες μέρες της ορισμένης προθεσμίας. 

Μετά την επιμήκυνση του διαστήματος αξιολόγησης και επιλογής των σεναρίων κατά την πρώτη φάση του Ειδικού Προγράμματος, είναι επιβεβλημένη η μετάθεση των προθεσμιών που αφορούν στη δεύτερη φάση. Συγκεκριμένα, οι αιτήσεις συμμετοχής στη διαδικασία αξιολόγησης και επιλογής σεναρίων για χρηματοδότηση παραγωγής κινηματογραφικών έργων Μικρού Μήκους και Ντοκιμαντέρ θα κατατίθενται στο Ε.Κ.Κ. από τις 24.07.2020 έως τις 07.08.2020. Αιτήσεις που θα κατατεθούν μετά την ανωτέρω προθεσμία δεν θα γίνουν δεκτές. Τονίζεται ότι δικαίωμα συμμετοχής έχουν οι προτάσεις σεναρίων που προκρίθηκαν στην πρώτη φάση του Ειδικού Προγράμματος. Η αξιολόγηση και επιλογή των σεναρίων θα ξεκινήσει αμέσως με το πέρας της προθεσμίας υποβολής των αιτήσεων και θα ολοκληρωθεί εντός 30 ημερών, από τις Επιτροπές που έχει συστήσει για τον σκοπό αυτό το ΥΠΠΟΑ.

Ακολουθούν πίνακες με τις 25 προτάσεις που επιλέγονται για χρηματοδότηση, τις 5 επιλαχούσες προτάσεις και τα αντίστοιχα ποσά.

